Up-350/00
Natisni
Opravilna št.:
Up-350/00
Datum odločitve:
29. 5. 2001
ECLI:
ECLI:SI:USRS:2001:Up.350.00
Akt:
Ustavna pritožba A. A. zoper sodbo Višjega delovnega in socialnega sodišča št. Psp 82/98 z dne 12. 5. 2000 v zvezi s sodbo Delovnega in socialnega sodišča št. Ps 328/96 z dne 19. 3. 1998
Izrek:
Ustavna pritožba A. A. zoper sodbo Višjega delovnega in socialnega sodišča št. Psp 82/98 z dne 12. 5. 2000 v zvezi s sodbo Delovnega in socialnega sodišča št. Ps 328/96 z dne 19. 3. 1998 se zavrže.
Evidenčni stavek:
Pritožnik je v dopolnitvi ustavne pritožbe ponovil svoje nestrinjanje z ugotovljenim dejanskim stanjem in dokazno oceno sodišč, vendar pa ni izkazal, da je izčrpal vsa pravna sredstva. Zato je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o delovnih in socialnih sodiščih (ZDSS), 14. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
5. 10. 2000
Vrsta odločitve:
sklep
Vrsta rešitve:
zavrženje
Dokument:
US20818
Up-350/00
29. 5. 2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 29. maja 2001
s k l e n i l o :
Ustavna pritožba A. A. zoper sodbo Višjega delovnega in socialnega sodišča št. Psp 82/98 z dne 12. 5. 2000 v zvezi s sodbo Delovnega in socialnega sodišča št. Ps 328/96 z dne 19. 3. 1998 se zavrže. O b r a z l o ž i t e v
1. Pritožnik izpodbija sodbo Višjega delovnega in socialnega sodišča, s katero je bila kot neutemeljena zavrnjena njegova pritožba zoper sodbo Delovnega in socialnega sodišča, s katero je bil zavrnjem pritožnikov zahtevek za obnovo postopka pri Zavodu za pokojninsko in invalidsko zavarovanje Slovenije. Pritožnik opisuje dogodke med drugo svetovno vojno in po njej ter postopke, v katerih so posamezni organi odločali o vštevanju posameznih obdobij v njegovo pokojninsko dobo. Pri tem naj bi bilo posebej odločilno ravnanje B. B. B., s katerim je še vedno v sporu.
Pritožnik v ustavni pritožbi navaja, da je obrazložitev sodbe neresnična in zato nezakonita oziroma politično motivirana in konstrukt. Sodišče naj bi ne upoštevalo njegovih opozoril Delovnemu in socialnemu sodišču z dne 15. 3. 2000 in dopisu priloženih dokumentov, sodba naj bi bila zato površna, sklicevanje na petletni zastaralni rok pa pristransko. Sodba naj bi bila nezakonita tudi zato, ker nima pravnega pouka o možni pritožbi.
Neutemeljeno naj bi bilo tudi njeno zadrževanje od izdaje dne 12. 5. 2000 do 15. 9. 2000, saj je pritožnik že starejša oseba.
Pritožnik meni, da so mu kršene pravice po 14. in 15. členu Ustave ter po 8., 10. in 22. členu Deklaracije o človekovih pravicah.
2. Z dopisoma z dne 11. 10. 2000 in 16. 10. 2000 je bil pritožnik seznanjen, da se po določbi 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) ustavna pritožba lahko vloži šele, ko so izčrpana vsa pravna sredstva, torej poleg rednih, na katere opozori pravni pouk ob koncu obrazložitve sodbe ali sklepa, tudi izredna pravna sredstva. Po Zakonu o delovnih in socialnih sodiščih (Uradni list RS, št.19/94 - v nadaljevanju ZDSS) je izredno pravno sredstvo revizija. Ta v socialnih sporih v zvezi s postopkom pred temi sodišči ni dovoljena le v sporih zaradi pravice do dodatka za pomoč in postrežbo ter invalidnine za telesno okvaro. Po Zakonu o pravdnem postopku (Uradni list RS, št. 26/99 - ZPP), ki se po 14. členu ZDSS uporablja tudi v socialnih sporih, se revizija vloži v roku 30 dni od vročitve prepisa sodbe (ali sklepa) pri sodišču, ki je izreklo sodbo prve stopnje. Pritožnik je bil pozvan, naj ustavno pritožbo dopolni tako, da bo iz nje razvidno, ali izpolnjuje procesni pogoj za vložitev ustavne pritožbe po že navedenem 51. členu ZUstS.
3. Pritožnik je v dopolnitvi ustavne pritožbe z dne 14. 10. 2000 ponovil svoje nestrinjanje z ugotovljenim dejanskim stanjem in dokazno oceno sodišč, vendar pa ni izkazal, da je izčrpal vsa pravna sredstva. Zato je Ustavno sodišče ustavno pritožbo zavrglo. 4. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan